**Zara Anne Elizabeth Tindall** (o.s. **Phillips**, s. 15. toukokuuta 1981) on brittiläinen kenttäratsastaja ja Yhdistyneen kuningaskunnan kuningasperheen jäsen. Hän on koulutukseltaan hevosfysioterapeutti.

Phillips on Elisabet II:n tyttären prinsessa Annen ja tämän entisen puolison, ratsastusvalmentaja Mark Phillipsin ainoa tytär ja nuorempi lapsi. Kuningattaren lapsenlapsena Zara Phillips on kruununperimysjärjestyksessä sijalla 20.

Vanhempiensa tavoin Zara Phillips innostui nuorena ratsastamisesta. Phillips on kenttäratsastuksen Euroopan- ja maailmanmestari sekä BBC:n vuoden urheilupersoona 2006.

Kuningattaren vanhimpana naispuolisena lapsenlapsena Zara Phillips toimittaa myös edustustehtäviä ja osallistuu lukuisiin hyväntekeväisyystoimintoihin.

Elämäkerta
----------

Phillips syntyi lontoolaisessa yksityissairaalassa ja kastettiin 27. heinäkuuta 1981. Phillipsin etunimen Zaran valitsi hänen enonsa prinssi Charles. Phillipsin kummit ovat hänen enonsa prinssi Andrew, Helen Stewart, Andrew Parker Bowles (Kuningatar Camillan entinen mies) ja Hugh Thomas. Philipsilla on vanhempi veli, Peter Phillips ja kaksi sisarpuolta, Felicity Tonkin ja Stephanie Phillips. 

Menestyttyään hyvin ratsastuksessa Phillips vietti välivuoden koulusta ja suuntasi Australiaan sekä Uuteen-Seelantiin. Palattuaan takaisin matkaltaan Phillips meni opiskelemaan Exeterin yliopistoon fysioterapiaa. Kenttäratsastuksen ohella Phillips harrastaa metsästystä. Aikaisemmin Phillips pelasi myös maahockeyta. 

Vuonna 2006 Phillipsista tuli ensimmäinen kuninkaallinen, joka poseerasi Land Roverin mainoksessa. Vuonna 2007 Phillips sai jäsenyyden Brittiläisen imperiumin ritarikuntaan. Hän on erittäin läheinen serkkunsa prinssi Williamin kanssa. Phillips osallistuu usein erilaisiin hyväntekeväisyysjärjestöjen toimintaan, jotka ovat hänen sydäntään lähellä.

Kenttäratsastus
---------------

Phillips seurasi vanhempiensa jalanjälkiä kenttäratsastuksen pariin. Vuonna 2003 Phillips ilmoitti, että hän oli tehnyt sponsorisopimuksen Cantor Index -nimisen yrityksen kanssa, joka auttaa Phillipsia kattamaan kenttäratsastuksen kulut. Vuonna 2005 Phillips voitti EM-kultaa kenttäratsastuksessa, sekä voitti samalla myös kultaa joukkuekilpailussa. Samana vuonna Phillips voitti brittiläisen Sunday Times -lehden "Vuoden urheilijanainen" -tittelin. 

Vuonna 2006 Phillips voitti MM-kultaa kenttäratsastuksessa Toytown-hevosellaan ja hopeaa joukkuekilpailussa. Samana vuonna Phillips äänestettiin BBC:n vuoden urheilijapersoonaksi yleisöäänestyksessä. Phillipsin valmentajina toimivat Bettina ja Andrew Hoy. Phillips tähtäsi vuoden 2008 Pekingin olympialaisiin. Hänet valittiin olympialaisiin, mutta hänen ratsunsa Toytownin loukkaantuminen pakotti Phillipsin jättämään olympialaiset väliin.

Phillips osallistui 2012 Lontoon olympialaisten kenttäratsastukseen. Henkilökohtaisessa kilpailussa hän oli kahdeksas, mutta joukkueratsastuksessa Britannia sijoittui hopealle. Phillipsin lisäksi joukkueessa ratsastivat Nicola Wilson, Mary King, Kristina Cook ja William Fox-Pitt. Palkinnon joukkueelle jakoi Phillipsin äiti, Britannian olympiasäätiön puheenjohtaja, prinsessa Anne.

Yksityiselämä
-------------

Phillips on ollut naimisissa rugbynpelaaja Mike Tindallin kanssa vuodesta 2011 lähtien. Pariskunnan ensimmäinen lapsi Mia Grace syntyi tammikuussa 2014. Tindall (käytti tyttönimeä Phillips maaliskuuhun 2016 asti) sai joulukuussa 2016 keskenmenon ilmoitettuaan julkisesti vain pari viikkoa aiemmin olevansa raskaana. Uudesta raskaudesta ilmoitettiin tammikuussa 2018 ja Lena Elizabeth tytär syntyi heinäkuussa 2018.

Ennen Tindallia Phillips oli kihloissa brittiläisen jockeyn Richard Johnsonin kanssa. Phillips ja Johnson olivat yhdessä 5 vuotta, mutta erosivat marraskuussa 2003. Phillips tapasi Mike Tindallin Rugby World Cupissa Australiassa 2003. Heidät esitteli toisilleen Zaran serkku prinssi Harry.

Lähteet
-------

1. ↑  Gerry Holt: Zara and Mike: The 'other' royal wedding *BBC News*.  29.7.2011. Viitattu 19.5.2018. (englanniksi)
2. ↑  Williams, Ollie: Olympics eventing: Britain win team silver behind Germany  31.7.2012. BBC. Viitattu 31.7.2012. (englanniksi)
3. ↑  Olympics eventing: Zara Phillips praises team after silver medal  31.7.2012. BBC. Viitattu 22.9.2015. (englanniksi)
4. ↑  Zara gives birth... and is home SIX HOURS later: Royal's no-nonsense approach revealed as Mike Tindall tweets 'the girls are doing great'  17.1.2014. Daily Mail. Viitattu 27.2.2014.
5. ↑  Zara and Mike Tindall's daughter is named on Twitter  23.2.2014. BBC. Viitattu 27.2.2014.
6. ↑  Brittihovissa vietetään joulua surun keskellä - Zara Tindall sai keskenmenon *iltalehti.fi*. Viitattu 24.12.2016.
7. ↑  Zara and Mike Tindall lose their baby *BBC News*.  24.12.2016. Viitattu 19.5.2018. (englanniksi)
8. ↑  All the details on Zara Phillips' new baby and the names are in the running *The Sun*.  19.5.2018. Viitattu 19.5.2018. (englanniksi)
9. ↑  When is Zara Phillips due to give birth to second baby with Mike Tindall? *Metro*.  9.4.2018. Viitattu 19.5.2018. (englanniksi)
10. ↑  Hannah Furness: Queen 'very pleased' as Zara and Mike Tindall announce they are expecting another baby *The Telegraph*.  2018. Viitattu 19.5.2018. (englanniksi)
11. ↑  Megan Nisbet: Zara Tindall's pregnancy details as she arrives at Royal Wedding *OK! Magazine*.  19.5.2018. Viitattu 19.5.2018.
12. ↑  Zara Tindallin toisen lapsen odotukseen liittyi pelko - kaksi raskautta päättyi keskenmenoon *www.iltalehti.fi*. Viitattu 13.1.2020.
13. ↑  Zara Phillips to open up about how she met Mike Tindall in a bar in Sydney when he was drowning his sorrows *Mail Online*. Viitattu 19.5.2018.

Aiheesta muualla
----------------

* Hellomagazine.com profile - Zara Phillips (englanniksi)
* The Young Royals - Zara Phillips (englanniksi)

  


|  |  |  |  |
| --- | --- | --- | --- |
|   | Edeltäjä:**Isla Phillips** | **Yhdistyneen kuningaskunnan kruununperimysjärjestys**20. | Seuraaja:**Mia Tindall** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat
* Tšekki

 |

 |